Der er lagt op til ferie fra kone og børn - men det bliver erstattet med timevis af fisketur med kammeraterne i en stor konkurrence.

Fredag, lørdag og søndag kæmper over 500 hold i konkurrencen Trolling Master Bornholm, som handler om at fange den allerstørste laks. Og torsdag aften kan en af deltagerne, Nicolai Kristensen fra Bindslev, melde klar. - Alt grej er klar til i morgen og der er skippermøde kl 05.00 og vi sejler i vores gruppe klokken 05.45, skriver han i en sms. - Vi er så klar. Intet mindre end syv nordjyske hold deltager i konkurrencen, som afholdes for 10. år i træk. Den hidtidige rekord for Nicolai Kristensens hold, Team Nordjyderne, er en mobbedreng af en laks: 15,2 kilo fordelt på 114 centimeter. Sidste år vejede den største fisk, der blev fanget i konkurrencen hele 15,7 kilo. Den blev fanget af Sami Heiskanen fra Malmgård. De næst største vejede henholdvis 14,1 kilo og 13,5 kilo. Førstepræmien lyder på 125.000 kroner.